અલકાબહેનને આજે સવારે જ નીલ સાથે થયેલી વાત યાદ આવી. ધુવના જન્મ પછી પહેલી વાર તેનો આખો પરિવાર લાંબા સમય માટે અમેરિકાથી અહીં આવવાના હતાં. અને તે પણ દિવાળીના તહેવાર પર! અલકાબહેનનાં મનમાં તો દિવાળી પહેલા જ દીવાઓ ઝગમગી ઊઠ્યાં હતાં. આ સમાચાર પ્રકાશભાઈને આપવા તે ખૂબ ઉત્સુક હતા ને પ્રકાશભાઈ હતા કે આવતા નહોતા. આજે પ્રકાશભાઈનું સમયસર આવવું પણ તેમને મોડું લાગી રહ્યું હતું. તેમના આવવાના કલાક પહેલા તો રસોઈ તૈયાર પણ થઈ ગઈ હતી. અલકાબહેન પ્રકાશભાઈની રાહ જોતા જોતા ભૂતકાળમાં સરી પડ્યા.